CELEX: 32020D1007(01)
Language: fi
Date: 2020-09-02 00:00:00
Title: Euroopan tason poliittisista puolueista ja Euroopan tason poliittisista säätiöistä vastaavan viranomaisen 2. syyskuuta 2020 tekemä päätös olla rekisteröimättä European Alliance for Freedom and Democracy ASBL -liittoa (Ainoastaan englanninkielinen teksti on todistusvoimainen) 2020/C 331/05

7.10.2020   
               
               
                  FI
               
               
                  Euroopan unionin virallinen lehti
               
               
                  C 331/7
               
            
         Euroopan tason poliittisista puolueista ja Euroopan tason poliittisista säätiöistä vastaavan viranomaisen
         2. syyskuuta 2020 tekemä päätös
         olla rekisteröimättä European Alliance for Freedom and Democracy ASBL -liittoa
         (Ainoastaan englanninkielinen teksti on todistusvoimainen)
         (2020/C 331/05)
         EUROOPAN TASON POLIITTISISTA PUOLUEISTA JA EUROOPAN TASON POLIITTISISTA SÄÄTIÖISTÄ VASTAAVA VIRANOMAINEN, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22. lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 (1) ja erityisesti sen 9 artiklan,
         ottaa huomioon European Alliance for Freedom and Democracy ASBL -liiton toimittamat asiakirjat,
         sekä toteaa, että
         
                     (1)
                  
                  
                     Euroopan tason poliittisista puolueista ja Euroopan tason poliittisista säätiöistä vastaava viranomainen (jäljempänä ”viranomainen”) on vastaanottanut 27., 28. ja 29. heinäkuuta 2020 European Alliance for Freedom and Democracy ASBL -liitolta (jäljempänä ”EAFD”) joukon asiakirjoja Euroopan tason poliittiseksi puolueeksi rekisteröimistä varten (2).
                  
               
                     (2)
                  
                  
                     Viranomainen vastanotti 1., 5. ja 13. elokuuta 2020 EAFD:ltä täydentäviä asiakirjoja (joihin viitataan yhdessä sen aiemmin toimittamien asiakirjojen kanssa jäljempänä sanalla ”hakemus”).
                  
               
                     (3)
                  
                  
                     Viranomainen hyväksyi 14. elokuuta 2020 alustavan arvion, joka osoitettiin EAFD:lle ja jossa se esitti alustavana näkemyksenään, ettei hakemus täyttänyt ainakaan yhtä asetuksen (EU, Euratom) N:o 1141/2014 3 artiklan 1 kohdassa säädetyistä edellytyksistä.
                  
               
                     (4)
                  
                  
                     EAFD ei etenkään osoittanut täyttävänsä asetuksen (EU, Euratom) N:o 1141/2014 3 artiklan 1 kohdan b alakohdassa säädettyä edellytystä (vähimmäisedustusvaatimukset).
                  
               
                     (5)
                  
                  
                     Kyseisen säännöksen mukaan poliittinen liitto voi hakea rekisteröimistä Euroopan tason poliittiseksi puolueeksi, jos sen jäseniä on edustettuina Euroopan parlamentissa tai kansallisissa parlamenteissa tai alueparlamenteissa tai alueneuvostoissa vähintään neljäsosassa jäsenvaltioista tai jos se on saanut tai sen jäsenpuolueet ovat saaneet viimeisimmissä Euroopan parlamentin vaaleissa vähintään kolme prosenttia kussakin valtiossa annetuista äänistä vähintään neljäsosassa jäsenvaltioista.
                  
               
                     (6)
                  
                  
                     Alustavassa arviossa viranomainen kehotti EAFD:tä esittämään mahdolliset kirjalliset huomautuksensa 31. elokuuta 2020 mennessä ja se myös ilmoitti EAFD:lle, että hakemus oli joka tapauksessa puutteellinen.
                  
               
                     (7)
                  
                  
                     EAFD antoi 20. elokuuta 2020 vastauksen alustavaan arvioon ja toimitti täydentäviä asiakirjoja 24., 26. ja 27. elokuuta 2020.
                  
               
                     (8)
                  
                  
                     Tarkasteltuaan EAFD:n alustavaan arvioon antamaa vastausta sekä esitettyjä täydentäviä asiakirjoja viranomainen tuli siihen tulokseen, että hakemus oli hylättävä, koska EAFD ei osoittanut täyttävänsä vähimmäisedustusvaatimuksia.
                  
               
                     (9)
                  
                  
                     Ennen alustavaa arviointia EAFD oli esittänyt seuraavia maita koskevat jäsenyyslomakkeet: (i) Itävalta, (ii) Kroatia, (iii) Kypros, (iv) Italia, (v) Alankomaat, (vi) Portugali ja (vii) Ruotsi.
                  
               
                     (10)
                  
                  
                     Kroatian ja Alankomaiden osalta EAFD ei esittänyt sen jäsenpuolueiden edustusta Euroopan parlamentissa tai kyseisten jäsenvaltioiden kansallisissa parlamenteissa tai alueparlamenteissa taikka alueneuvostoissa koskevia asiakirjoja. Tämä johtuu siitä, että Kroatian ja Alankomaiden kansalliset ja alueelliset poliittiset puolueet eivät olleet esittäneet jäsenyyslomakkeita.
                  
               
                     (11)
                  
                  
                     Italian osalta viranomaisen tarkastuksissa ja asetuksen (EU, Euratom) N:o 1141/2014 mukaisen Italian kansallisen yhteyspisteen eli Commissione di Garanzia degli Statuti e per la Trasparenza e il Controllo dei Rendiconti dei Partiti Politicin lausunnossa todettiin, että EAFD:n kyseisessä jäsenvaltiossa esittämä poliittinen puolue, 10 Volte Meglio, ei ollut edustettuna Italian parlamentissa, vaikka asianomaisessa jäsenyyslomakkeessa ilmoitettiin niin.
                  
               
                     (12)
                  
                  
                     EAFD:n toimittamissa jäsenyyslomakkeissa ilmeni myös joitakin muodollisia puutteita (esimerkiksi niistä oli useita eri versioita ja niissä oli vääriä viittauksia ja epäjohdonmukaisuuksia).
                  
               
                     (13)
                  
                  
                     Vastauksessaan alustavaan arvioon EAFD totesi, että ”Tällä hetkellä EAFD:llä on jäseniä (jäsenpuolueita ja luonnollisia henkilöitä, Euroopan parlamentin jäseniä) (i) Itävallasta, (ii) Kyproksesta, (iii) Italiasta, (iv) Portugalista, (v) Ruotsista, (vi) Alankomaista ja (vii) Kroatiasta”.
                  
               
                     (14)
                  
                  
                     EAFD ilmoitti aikovansa esittää asiakirjoja todistaakseen, että Kroatian ja Alankomaiden osalta jäsenyyslomakkeet allekirjoittaneet parlamentaarikot oli valittu Euroopan parlamentin jäseniksi (3).
                  
               
                     (15)
                  
                  
                     EAFD myös täsmensi, että syynä Italiaa koskevan jäsenyyslomakkeen esittämiseen olivat sille annetut paikkansapitämättömät tiedot ja että se esittäisi toista jäsentä koskevia asiakirjoja.
                  
               
                     (16)
                  
                  
                     Viranomainen toteaa, ettei EAFD:n vastaukseen sisälly sellaisia seikkoja, joiden pohjalta se voisi muuttaa alustavaa näkemystään.
                  
               
                     (17)
                  
                  
                     Asetuksen (EU, Euratom) N:o 1141/2014 3 artiklan 1 kohdan b alakohdan ensimmäisessä osassa säädetään yksittäisten parlamentaarikkojen suorittamasta edustuksesta, että hakijan jäsenpuolueiden on oltava ”edustettuina Euroopan parlamentissa tai kansallisissa parlamenteissa tai alueparlamenteissa tai alueneuvostoissa vähintään neljäsosassa jäsenvaltioista”.
                  
               
                     (18)
                  
                  
                     Asetuksen (EU, Euratom) N:o 1141/2014 muuttamisesta 3. toukokuuta 2018 annetun Euroopan parlamentin ja neuvoston asetuksen (EU, Euratom) 2018/673 johdanto-osan 4 kappaleessa todetaan tältä osin yksiselitteisesti, että ”vähimmäisedustusta koskevien vaatimusten osalta olisi otettava huomioon ainoastaan poliittiset puolueet eikä yksityishenkilöitä” (4).
                  
               
                     (19)
                  
                  
                     EAFD ei ehdottanut yhtään poliittista puoluetta Kroatiasta eikä Alankomaista eikä se voinut hyödyntää italialaista poliittista puoluetta johdanto-osan kappaleen (11) mukaisesti.
                  
               
                     (20)
                  
                  
                     Samaan tapaan asetuksen (EU, Euratom) N:o 1141/2014 3 artiklan 1 kohdan b alakohdan toisessa osassa säädetään, että hakija ”on saanut tai sen jäsenpuolueet ovat saaneet viimeisimmissä Euroopan parlamentin vaaleissa vähintään kolme prosenttia kussakin valtiossa annetuista äänistä vähintään neljäsosassa jäsenvaltioista” (alleviivaus lisätty).
                  
               
                     (21)
                  
                  
                     EAFD ei esittänyt asiakirjoja, jotka osoittaisivat, että se tai sen jäsenpuolueet täyttävät tämän vaatimuksen, ja joka tapauksessa samoja johdanto-osan kappaleessa (19) esitettyjä edellytyksiä sovellettaisiin vastaavasti.
                  
               
                     (22)
                  
                  
                     Edellä esitetyt seikat huomion ottaen asiakirjat, jotka voitaisiin mahdollisesti hyväksyä edustusta koskevassa asiassa, liittyvät vain neljään jäsenvaltioon, jotka ovat (i) Itävalta, (ii) Kypros, (iii) Portugali ja (iv) Ruotsi, ja tällainen edustuksen taso ei riitä vähimmäisedustusvaatimusten täyttämiseen, sillä niissä edellytetään edustusta vähintään seitsemässä jäsenvaltiossa.
                  
               
                     (23)
                  
                  
                     Tämä johtopäätös ei muuttuisi edes siinä tapauksessa, että EAFD esittäisi jotakuta uutta, mahdollisesti jotakin toista jäsenvaltiota edustavaa jäsentä koskevia asiakirjoja, mitä EAFD ehdottaa alustavaan arvioon antamassaan vastauksessa.
                  
               
                     (24)
                  
                  
                     Näin ollen viranomaisen ei ole tarpeellista arvioida hakemusta muilta osin.
                  
               ON HYVÄKSYNYT SEURAAVAN PÄÄTÖKSEN:
         
            1 artikla
            European Alliance for Freedom and Democracy ASBL -liiton hakemus Euroopan tason poliittiseksi puolueeksi rekisteröimistä varten hylätään edellä mainittujen seikkojen vuoksi.
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös toimitetaan osoitteeseen
            
                        European Alliance for Freedom and Democracy ASBL
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            Tehty Brysselissä 2. syyskuuta 2020.
            
               
                  Euroopan tason poliittisista puolueista ja Euroopan tason poliittisista säätiöistä vastaavan viranomaisen puolesta
               
               
                  Johtaja
               
               M. ADAM
            
         
         
            (1)  EUVL L 317, 4.11.2014, s. 1.
         
            (2)  Koronaviruksen aiheuttamaan covid-19-epidemiaan Euroopassa liittyvän tilanteen vuoksi viranomainen tutustui poikkeuksellisesti toimitettuihin asiakirjoihin ennen kuin se vastaanotti niiden allekirjoitetut alkuperäiskappaleet.
         
            (3)  Alustavaan arvioon annettuun vastaukseen sisältyi kyseisiä asiakirjoja ainoastaan Alankomaiden osalta.
         
            (4)  EUVL L 114 I, 4.5.2018, s. 1.